祕書山中草堂
作者：釋文珦
朝代：宋

paragraphs: 謝客開山興，深居寄草堂。
曲闌憑野色，虛牖敞晴光。
路轉青林合，泉流碧澗長。
群巒分向背，平楚接微茫。
蘭茝含幽潔，松筠傲雪霜。
玄猨啼夜月，青鶴舞朝陽。
地僻煙霞古，雲深草樹凉。
藤梢藏釣石，桂子落琴床。
爲識禽魚性，終辭鴛鷺行。
真曾脫穎出，祇作善刀藏。
不愛燒金術，唯留煮石方。
賦詩閒點筆，勘易靜焚香。
釀酒應浮白，收茶自過黄。
秋來看㓢竹，春盡課劙桑。
水暖分魚種，崖寒取蜜房。
人高徵士節，天動少微芒。
道在名難隠，身閒樂叵量。
更知齊指馬，誠足傲羲皇。
蕭散氛埃表，高風不可忘。